《托射赋古风献马先生》
宋代·曾丰

淳风转浇俗，名路成战场。
所争劣毛发，操兵肆相戕。
兵一出于正，岂不犹可防。
往往奇与伏，弦控弓斯张。
况彼射者徒，苟非羿则逢。
栝释盖有度，矢来曾无乡。
公以身为鹄，其锋若为当。
彼初奠而发，所图中膏肓。
幸有物相之，仅此皮肤伤。
新作扶伤归，痛定不成创。
枭卢可一笑，胜负已两忘。
羿射几何人，反中砉欲僵。
引手拔毒矢，终身成沸疮。
施报不旋踵，谁谓无彼苍。
天下非一羿，愿公谨其将。
毋谓吾有命，更游彀中央。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。